Hrvatski sabor u srijedu ujutro većinom je glasova podržao dopune Zakona o lokalnim izborima u prvom čitanju, kojima Most predlaže zabranu izbornog kandidiranja na lokalne dužnosti osuđenim osobama za koje, u trenutku stupanja na snagu odluke o raspisivanju izbora, nisu protekli rokovi rehabilitacije prema posebnom zakonu.

Taj zakonski prijedlog saborska je oporba tijekom rasprave nazvala "lex Vlahušić", ustvrdivši da Most njime želi onemogućiti dubrovačkog gradonačelnika Andru Vlahušića da se ponovo kandidira na tu dužnost.

Sabor je na početku zasjedanja dopunio i dnevni red sjednice uvrštavanjem Izvješća predsjednika Vlade o sastanku Europskog vijeća, koje bi premijer Andrej Plenković trebao podnijeti zastupnicima tijekom dana.

Nakon glasovanja, klubovi Mosta i HNS-HSU-a zatražili su stanku.

Batinić (HNS): država ne poštuje obveze iz JPP-a

HNS-ov zastupnik Milorad Batinić upozorio je u srijedu u Hrvatskom saboru da država ne poštuje ugovorne obveze spram Varaždinske županije glede sufinanciranja gradnje osnovnih i srednjih škola i sportskih dvorana po modelu Javno-privatnog partnerstva (JPP).

Trenutno, odnosno sa 25. listopada, stanje duga države je 11 milijuna kuna, rekao je Batinić (Klub HNS/HSU), navodeći da su sklopljeni ugovori za gradnju 10 dvorana, izgradnju i dogradnju 22 škole, da je godišnji najam 27,5 milijuna kuna, a da je država po ugovoru preuzela sufinanciranje 55 posto, odnosno oko 15 milijuna kuna.

Ne moram govoriti što znači nepoštivanje ugovornih obveza i koja se poruka time šalje, istaknuo je HNS-ov zastupnik, pitajući se želi li se time poslati poruka investitorima da ulažu u državu koja ne želi ispunjavati ugovorne obveze.

Batinić je rekao i da je, po nekim informacijama, za bivše Vlade HDZ-a i Mosta, tadašnji ministar propitivao valjanost tih ugovora. "Koju poruku je želio time poslati, radi li se o tome da bivša Vlada želi izbrisati sjever Hrvatske", pita zastupnik i tumači kako se time, zapravo, šalje poruka da će, ako se država ne uključi i ne preuzme izvršavanje preuzetih obveza, one pasti na teret općina i gradova.

Praktično, doći će do gašenja lokale i regionalne samouprave na sjeveru Hrvatske, ustvrdio je Batinić, pozivajući novu Vladu, premijera i ministre financija i obrazovanja da počnu obnašati funkcije i krenu s ispunjavanjem preuzetih obveza.

>> Plenković sutra zastupnicima podnosi izvješće sa sastanka Europskog vijeća